Okrúhly stôl k projektu ETU4REF - Odborové zväzy školstva podporujú integráciu utečencov a migrantov

Aká môže byť úloha odborových zväzov školstva pri efektívnejšom uplatňovaní existujúcich politík v súvislosti s integráciou študentov, učiteľov a ostatných zamestnancov školstva pochádzajúcich z radov migrantov a utečencov? Ako zabezpečiť zdieľanie osvedčených postupov z praxe a ich začlenenie do legislatívnych noriem? Ako môžu školské odbory lepšie zastupovať požiadavky svojich členov z prostredia migrantov a utečencov?

Týmito a ďalšími dôležitými otázkami týkajúcimi sa začleňovania migrantov a utečencov do európskych vzdelávacích systémov sa zaoberali členovia ETUCE počas okrúhleho stola, ktorý sa konal 8. – 9. októbra v Lisabone.

Išlo o prvý okrúhly stôl organizovaný v rámci projektu ETU4REF. Cieľom tohto projektu je posilniť schopnosť školských odborov podporovať integráciu utečencov a migrantov. Jeho cieľom je riešiť výzvy, ktorým čelia nielen noví pedagogickí pracovníci, a tým prispieť k tomu, aby učiteľská profesia bola príťažlivejšia aj pre utečencov a migrantov v celej Európe. Počas okrúhleho stola sa zišlo viac ako 50 odborníkov a zástupcov z členských organizácií ETUCE. Účastníci mali príležitosť diskutovať o zisteniach vyplývajúcich z prieskumu týkajúceho sa špecifických profesionálnych potrieb pedagógov, pokiaľ ide o integráciu detí migrantov a utečencov do vzdelávacieho systému Zároveň mali možnosť podeliť sa o aktivity a osvedčené postupy na podporu a zlepšovanie zručností svojich členov pri riešení problémov v tejto oblasti.

Hlavným zdrojom diskusie bol portugalský sektor vzdelávania, ktorý bol reprezentovaný predstaviteľmi mestskej samosprávy, mimovládnych organizácií či odborového zväzu učiteľov. Súčasťou programu bola aj návšteva Základnej školy Gil Vicente v Lisabone, ktorú navštevujú študenti s viac ako 60 národnosťami, pri ktorej sa účastníci dozvedeli o postupoch pri integrácii študentov z radov migrantov a utečencov a ich rodín do procesu vzdelávania a života školy.

Podujatie zdôraznilo naliehavú potrebu prijatia komplexných stratégií na integráciu utečencov migrantov do vzdelávacích systémov. Diskusia sa týkala aj narastajúcej xenofóbie v Európe a kľúčovej úlohy učiteľov pri podpore tolerancie. Odporúčania účastníkov okrem iného zahŕňali potrebu neustáleho profesionálneho rozvoja učiteľov v oblasti interkultúrneho a jazykového vzdelávania, ako aj snahu proti akejkoľvek segregácii študentov z radov utečencov a migrantov.

Juraj Stodolovský, vedúci Úradu zväzu a člen poradnej skupiny projektu ETU4REF